TASCO แกร่งกว่าตลาด ลุ้นประกาศงบฯ Q1 โตกว่าเท่าตัว โบรกฯ อัพราคาเป้า 15.50 บ.
TASCO ล่าสุดราคาอยู่ที่ 12.30 บาท บวก 0.50 บาท หรือ 4.24% สูงสุดที่ 12.70 บาท ต่ำสุดที่ 11.90 บาท มูลค่าซื้อขายที่ 192.44 ล้านบาท ขณะที่ดัชนีตลาดหุ้นไทยโดยรวมลบ 0.82%
12 พ.ค. 2558

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 10.34 น. ราคาอยู่ที่ 12.30 บาท บวก 0.50 บาท หรือ 4.24% สูงสุดที่ 12.70 บาท ต่ำสุดที่ 11.90 บาท มูลค่าซื้อขายที่ 192.44 ล้านบาท ขณะที่ดัชนีตลาดหุ้นไทยโดยรวมลบ 0.82%

บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ทยอยสะสม” หุ้น TASCO โดยให้ราคาเหมาะสม 15.50 บาท ราคาหุ้นที่ปรับตัวลง 25% ในช่วง 4 วันทำการที่ผ่านมา เกิดจากแรงขายทำกำไรระยะสั้น เนื่องจากราคาหุ้น Outperform ตลาดมาก หลัง YTD ปรับตัวขึ้นถึง 81% เทียบกับ SET INDEX เพิ่มขึ้น 0.2% และหุ้นกลุ่มวัสดุก่อสร้างเพิ่มขึ้น 15.6%
อย่างไรก็ตาม ยืนยันมุมมองเชิงบวกและเชื่อว่าเป็นโอกาสในการทยอยสะสม เนื่องจากมีประเด็นบวกรออยู่ คือ ผลประกอบการไตรมาส 1/58 ที่จะรายงานในวันพุธนี้ และคาดว่าจะทำระดับสูงสุดใหม่ที่ 625 ล้านบาท เพิ่มขึ้น 146% จากปีก่อนและเพิ่มขึ้น 20% จากไตรมาสก่อน
พร้อมเชื่อว่ามีโอกาสที่ไตรมาส 1/58 จะออกมาดีกว่าคาด และเป็น Positive Surprise ให้กับตลาด และส่งผลให้ Consensus ทบทวนประมาณการกำไรปี 2558 ขึ้นอีกหลังรายงานงบ
นอกจากนี้ คาดกำไรสุทธิปี 2558 เติบโตเพิ่มขึ้น 67% จากปีก่อนเป็น 2,004 ล้านบาท และซื้อขายระดับ PER 2558 เพียง 9.1 เท่า เทียบกับกลุ่มวัสดุก่อสร้างที่ 14.8 เท่า
 
ด้านเทคนิคบล.เคทีบี (ประเทศไทย) ระบุในบทวิเคราะห์ว่า TASCO แนวรับ 11.30 บาท//10.20-9.60 บาท แนวต้าน 12.40 บาท โดยราคามีโอกาสปรับตัวลงต่อ หลังจากที่ก่อนหน้านี้ขึ้นมาอย่างต่อเนื่อง การพักตัวลงมาเข้าสู่แนวรับ มีโอกาสดีดกลับเป็นเพียง Technical Rebound